RÅDETS FÆLLES AKTION 2007/178/FUSP

af 19. marts 2007

til støtte for destruktion af kemiske våben i Den Russiske Føderation inden for rammerne af EU's strategi mod spredning af masseødelæggelsesvåben

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 14, og

ud fra følgende betragtninger:

Rådets fælles aktion 1999/878/FUSP (2) oprettede et EU-samarbejdsprogram for ikke-spredning og nedrustning i Den Russiske Føderation, som blev videreført ved fælles aktion 2003/472/FUSP (3) , der udløb den 24. juni 2004. Afgørelse 2001/493/FUSP (4) om gennemførelse af fælles aktion 1999/878/FUSP omfattede et første projekt til støtte for opbygning af infrastruktur med henblik på tilintetgørelse af nervegas, der er oplagret i Shchuch'ye (Den Russiske Føderation). Dette projekt afsluttedes den 28. januar 2005.

Et multidonorprojekt med henblik på at yde bistand til tilintetgørelse af kemiske våben i Shchuch'ye er undervejs, koordineret af Det Forenede Kongerige. Levering af tilhørende udstyr er planlagt at finde sted den 31. oktober 2007.

Den 12. december 2003 vedtog Den Europæiske Union sin strategi mod spredning af masseødelæggelsesvåben, som bl.a. fremmer et stabilt internationalt og regionalt klima som en forudsætning for bekæmpelse af spredning af masseødelæggelsesvåben.

Den Europæiske Unions aktiviteter til støtte for det globale partnerskab finder sted parallelt med andre aktiviteter og vil blive koordineret i videst muligt omfang for at undgå unødvendige overlapninger.

Kommissionen bør have til opgave at føre tilsyn med, at EU's finansielle bidrag anvendes korrekt —

VEDTAGET FØLGENDE FÆLLES AKTION:

Artikel 1

1. Formålet med denne fælles aktion er at støtte Den Russiske Føderations bestræbelser på at destruere sine lagre af kemiske våben i henhold til landets forpligtelser som følge af konventionen om forbud mod udvikling, fremstilling, oplagring og anvendelse af kemiske våben og sådanne våbens tilintetgørelse.

2. Denne fælles aktion skal bidrage til opførelsen af anlægget til destruktion af kemiske våben i Shchuch'ye i Den Russiske Føderation. Nærmere oplysninger om det pågældende projekt findes i bilaget til denne fælles aktion.

Artikel 2

1. Formandskabet, der bistås af Rådets generalsekretær/den højtstående FUSP-repræsentant (GS/HR), er ansvarligt for gennemførelsen af denne fælles aktion. Dette sker i fuldt samarbejde med Kommissionen.

2. Den tekniske gennemførelse af det i artikel 1, stk. 2, omhandlede projekt overdrages til Det Forenede Kongerige Storbritannien og Nordirlands forsvarsminister, der handler på vegne af Det Forenede Kongerige Storbritannien og Nordirlands forsvarsministerium (i det følgende benævnt »ministeren«), som udfører sine opgaver under formandskabets ansvar og bistås af GS/HR. Med henblik herpå indgår GS/HR de nødvendige aftaler med ministeren.

Artikel 3

1. Det finansielle referencegrundlag for det projekt, der er omtalt i artikel 1, stk. 2, er på 3 145 000 EUR, der finansieres over EU's almindelige budget for 2007.

2. De udgifter, der finansieres af det i stk. 1 fastsatte beløb, forvaltes i overensstemmelse med Det Europæiske Fællesskabs procedurer og regler for Den Europæiske Unions almindelige budget, idet forudfinansieringer dog ikke forbliver Fællesskabets ejendom. Udgifterne kan dækkes fra datoen for ikrafttrædelsen af denne fælles aktion.

3. Kommissionen overvåger den korrekte afholdelse af EU-bidraget omhandlet i stk. 1. Med henblik herpå indgår den en finansieringsaftale med ministeren om betingelserne for anvendelsen af EU's bidrag. Det skal fremgå af den finansieringsaftale, der skal indgås, at ministeren skal sikre, at EU's bidrag til projektet synliggøres i en grad, der svarer til dets størrelse.

4. Kommissionen bestræber sig på at indgå den i stk. 3 omhandlede finansieringsaftale snarest muligt efter ikrafttrædelsen af denne fælles aktion. Den underretter Rådet om eventuelle vanskeligheder i denne proces og om datoen for indgåelsen af finansieringsaftalen.

Artikel 4

Formandskabet, der bistås af GS/HR, aflægger rapport til Rådet om gennemførelsen af denne fælles aktion på grundlag af rapporter fra ministeren. Kommissionen inddrages fuldt ud og forelægger oplysninger om den finansielle gennemførelse af det i artikel 3, stk. 3, omhandlede projekt.

Artikel 5

Rådet kan beslutte at suspendere projektet, navnlig hvis Den Russiske Føderation ikke

Artikel 6

Denne fælles aktion har virkning fra datoen for vedtagelsen.

Den udløber 18 måneder efter indgåelsen af EU-finansieringsaftalen mellem Kommissionen og ministeren.

Artikel 7

Denne fælles aktion offentliggøres i Den Europæiske Unions Tidende.

(1) EFT L 327 af 28.11.1997, s. 3. Senest ændret ved aftale af 9.7.2002 (EUT L 9 af 15.1.2004, s. 22).

(2) EFT L 331 af 23.12.1999, s. 11. Ændret ved afgørelse 2002/381/FUSP (EFT L 136 af 24.5.2002, s. 1).

(3) EUT L 157 af 26.6.2003, s. 69.

(4) EFT L 180 af 3.7.2001, s. 2.

BILAG

EU — RUSLAND: PROJEKT VEDRØRENDE DESTRUKTION AF KEMISKE VÅBEN I SHCHUCH'YE

1. Målsætning

At bistå Den Russiske Føderation med at destruere nogle af sine kemiske våben for at opfylde Ruslands forpligtelser i henhold til konventionen om forbud mod udvikling, fremstilling, oplagring og anvendelse af kemiske våben og sådanne våbens tilintetgørelse.

2. Projektbeskrivelse

Den fælles aktion indeholder finansieringsforpligtelser til støtte for anlægget til destruktion af kemiske våben i Shchuch'ye i Den Russiske Føderation og bidrager dermed til destruktion af 1 900 000 stk. artilleri- og raketammunition, der indeholder ca. 5 500 tons nervekampmidler og er oplagret i Shchuch'ye, mens det afventer destruktion.

Den fælles aktion støtter kravet om at færdiggøre elforsyningsinfrastrukturen i anlægget til destruktion af kemiske våben i Shchuch'ye. Den finansierer indgåelsen af offentlige kontrakter om indkøb og levering af større udstyr, der derefter installeres i elværkerne i Shchuchanskaya, Shumikha og Kurgan ikke langt fra byen Shchuch'ye og destruktionsanlægget for at sikre en pålidelig elforsyning til drift af anlægget til destruktion af kemiske våben. Dette udstyr er afgørende for færdiggørelsen af elforsyningen og er udvalgt for at sikre, at der er sammenhæng med tidligere EU-projekter, og at EU's finansieringsbidrag bliver tilstrækkelig synligt. Projektet vil blive afsluttet og ejendomsretten til udstyret overdraget til de russiske myndigheder inden udgangen af 2007.

Opførelsen af destruktionsanlægget i Shchuch'ye skal afsluttes og destruktionen begynde i midten af 2008.

Denne fælles aktion er et led i EU's forpligtelser i henhold til det globale partnerskab og supplerer og øger værdien af det projekt, som EU tidligere har finansieret i Shchuch'ye.

3. Varighed

Projektfasen med indgåelse af kontrakter om udstyr begynder på dagen for indgåelsen af finansieringsaftalen mellem Det Forenede Kongerige Storbritannien og Nordirlands forsvarsminister, der handler på vegne af Det Forenede Kongerige Storbritannien og Nordirlands forsvarsministerium og Kommissionen. UK agter at finansiere det tilhørende opførelses- og installationsarbejde, forudsat at der opnås enighed om tilfredsstillende priser.

Projektets varighed anslås til 18 måneder.

4. Modtagerland

Den Russiske Føderation.

5. Gennemførelsesinstans

Det Forenede Kongerige Storbritannien og Nordirlands forsvarsminister, der handler på vegne af Det Forenede Kongerige Storbritannien og Nordirlands forsvarsministerium, har ansvaret for projektets gennemførelse.

Gennemførelsesinstansen udarbejder

— en midtvejsrapport efter de første seks måneder af projektets gennemførelse

— en endelig rapport en måned før afslutningen af projektets gennemførelse.

Rapporterne sendes til formandskabet, der bistås af generalsekretæren for Rådet/den højtstående FUSP-repræsentant.

6. Midler, der skønnes nødvendige

Denne fælles aktion finansierer følgende elementer, for hvilke der er faste priser i GBP, men som er angivet nedenfor omregnet til EUR efter den gældende kurs:

Serie Beskrivelse Pris 10 Relæpanel til beskyttelse af de strømførende ledninger ved understationen Shchuchanskaya 10c Leverandørens installationsstøtteydelser på lokaliteten 11 Udstyr til det regionale elværk Shchuch'ye, inkl. 18 m2 kontrolpanel og edb-beregningssystem 15 Udstyr til elektricitets-dispatchkontrol til den lokale energileverandør KurganEnergo. Omfatter 50 m2 kontrolpanel, edb-kontrolsystem til understationen Zapadnyy og udstyr til dispatchkontrol til diverse andre lignende understationer 24 Beskyttelseskabinet til 220 kV-samleskinne ved understationen Shumikha Subtotal 3 034 680 EUR Bankomkostninger 1 000 EUR Britisk rigsrevision 6 000 EUR Ministerens rejsevirksomhed (kun besøg i Shchuch'ye i forbindelse med EU-projektet, hvis der er behov for det) 10 000 EUR Subtotal 3 051 680 EUR Uforudsete udgifter (ca. 3 % af projektudgifterne) 93 320 EUR I alt 3 145 000 EUR

7. Finansielt referencegrundlag til dækning af de samlede projektomkostninger

De samlede projektomkostninger udgør 3 145 000 EUR.